b"\n_START_ARTICLE_\nKartonas\n_START_PARAGRAPH_\nKartonas\xc2\xa0(pranc. carton, nuo it. cartone, 'popierius')\xc2\xa0\xe2\x80\x93 storas, kietas viensluoksnis ar daugiasluoksnis popierius, naudojamas \xc4\xafvairiausi\xc5\xb3 pakuo\xc4\x8di\xc5\xb3 gamybai, knyg\xc5\xb3 vir\xc5\xa1eliams, pie\xc5\xa1imui. Kartonu laikomas popierius, kurio vieno kvadratinio metro mas\xc4\x97 didesn\xc4\x97 kaip 250 g (popieriaus\xc2\xa0\xe2\x80\x93 ma\xc5\xbeesn\xc4\x97 kaip 250 g). Be to, kartonas daugiasluoksnis, o popierius da\xc5\xbeniausiai vienasluoksnis. Kartonas yra viena populiariausi\xc5\xb3 pakavimui skirt\xc5\xb3 med\xc5\xbeiag\xc5\xb3. Tai lemia \xc5\xa1varios ekologi\xc5\xa1kos perdirbimo med\xc5\xbeiagos, ma\xc5\xbea pakuot\xc4\x97s gamybos kaina. Kartonas yra paveikus klimatiniams veiksniams, tod\xc4\x97l greitai suyra, tinka antriniam panaudojimui.\n_START_SECTION_\nGamyba\n_START_PARAGRAPH_\nKartonas daugiausia gaminamas i\xc5\xa1 rudosios arba baltosios medienos mas\xc4\x97s, \xc5\xa1iaud\xc5\xb3 mas\xc4\x97s ir popieriaus broko (makulat\xc5\xabros). Specialios paskirties stipriam kartonui gaminti naudojama celiulioz\xc4\x97, tekstilin\xc4\x97 pusmas\xc4\x97, auk\xc5\xa1\xc4\x8diausios r\xc5\xab\xc5\xa1ies makulat\xc5\xabra. Kartono gamyba pana\xc5\xa1i \xc4\xaf popieriaus. Gaminant karton\xc4\x85, plau\xc5\xa1iniai pusgaminiai smulkinami ta pa\xc4\x8dia \xc4\xafranga kaip ir gaminant popieri\xc5\xb3: k\xc5\xabginiais mal\xc5\xabnais, rodais, b\xc4\x97g\xc5\xabnais, rafineriais ir kt. Kartonas liejamas kartono gaminimo ma\xc5\xa1inomis._NEWLINE_Kartono pakuot\xc4\x97 yra vertinga antrin\xc4\x97 \xc5\xbealiava. Kartono, kaip ir popierius, atliekas galima perdirbti 4-6 kartus. Pakuo\xc4\x8di\xc5\xb3 perdirbimo procesas yra paprastas\xc2\xa0\xe2\x80\x93 popieriaus pluo\xc5\xa1tas yra atskiriamas nuo plastiko, naudojant vanden\xc4\xaf ir pasitelkiant mai\xc5\xa1ymo proces\xc4\x85. Po to atskirtos med\xc5\xbeiagos gali b\xc5\xabti perdirbtos \xc4\xaf naujus produktus\xc2\xa0\xe2\x80\x93 tokius kaip kartonas picos d\xc4\x97\xc5\xbei\xc5\xb3 gamybai, nosinait\xc4\x97s ar spausdinimo popierius, o plastikas perdirbamas \xc4\xaf statybines med\xc5\xbeiagas.\n_START_SECTION_\nPanaudojimas\n_START_PARAGRAPH_\nKarton\xc4\x85 panaudoti galima labai daug kam, tame tarp ir dideliems produktams, tokiems kaip \xc5\xa1aldytuvai ar dar didesni, ir biriems, tokiems kaip kava, arbata. Kartonas \xc4\xafsigali \xc5\xbeaisl\xc5\xb3, bald\xc5\xb3, statybos pramon\xc4\x97je. Gaminamos tinkamos s\xc4\x85ly\xc4\x8diui su maistu kartonin\xc4\x97s pakuot\xc4\x97s: konditerijai, pieno produktams, picai, kiau\xc5\xa1iniams ir pan. Bald\xc5\xb3 pakavimo d\xc4\x97\xc5\xbe\xc4\x97s yra tvirtos, atsparios gniu\xc5\xbedymui, lengvos, patogios transportavimui bei sand\xc4\x97liavimui. Kartoniniai koriai naudojami kaip u\xc5\xbepildai durims, padedantys absorbuoti gars\xc4\x85. Kartoninis korinis u\xc5\xbepildas yra naudojamas automobili\xc5\xb3 pramon\xc4\x97je interjero ir apdailos detali\xc5\xb3 gamybai, siekiant suma\xc5\xbeinti svor\xc4\xaf bei ka\xc5\xa1tus."